এ দিকে উদ্ধার অভিযানে অংশ নেয়া কর্মীদের সংখ্যার কারণে গুহার ভেতর অক্সিজেনের মাত্রা কমে আসছে বলে জানিয়েছেন চিয়াং রাই প্রদেশের গভর্নর নারোংসাক ওসোত্থানাকর্ন। স্বাভাবিকভাবে বাতাসে সর্বনিম্ন ২১ শতাংশ অক্সিজেনের উপস্থিতি নিরাপদ বলে বিবেচনা করা হয়। কিন্তু কিশোর দলটি গুহার যে অংশে আটকা পড়ে আছে সেখানে বাতাসে অক্সিজেনের মাত্রা কমে ১৫ শতাংশ হয়ে গেছে। গুহার ভেতর রসদ ও অক্সিজেন সরবরাহ করতে গিয়ে এরই মধ্যে একজন ডুবুরির মৃত্যু হয়েছে। মারা যাওয়া সামান গুনান থাইল্যান্ড নৌবাহিনীর সাবেক ডুবুরি। তিনি স্বেচ্ছায় কিশোর দলটির উদ্ধার অভিযানে অংশ নিচ্ছিলেন। শুক্রবার ভোরের দিকে ৩৮ বছরের গুনান গুহার ভেতর অক্সিজেন সরবরাহ করে ফিরে আসার সময় সেখানেই অজ্ঞান হয়ে যান; এরপর তার জ্ঞান আর ফেরেনি। কিন্তু অভিজ্ঞ এক ডুবুরিই যদি গুহাটি থেকে নিরাপদে বের হতে না পারেন, তাহলে ১১ থেকে ১৬ বছর বয়সী কিশোর ফুটবল দলের সদস্য ও তাদের ২৫ বছর বয়সী কোচ কী করে পারবেন, কিশোরদের কেউ কেউ এমনকি সাঁতারও জানে না। এ ছাড়া গুহা থেকে বের হয়ে আসার পথে অন্তত দুইটি স্থানে পথ এতটাই সঙ্কীর্ণ যে ‘স্কুবা ট্যাঙ্ক’ নিয়ে বেরিয়ে আসা সম্ভব নয়।